ཚེ་དཔག་མེད་གསང་སྒྲུབ་ཁྲོ་བོའི་དཀྱིལ་ཆོག་གི་བརྒྱུད་འདེབས་བཞུགས་སོ།།
ཧྲཱིཿ ཚེ་དཔག་མེད་པ་བཅུ་དྲུག་ཟླ་བའི་ཆ། །གྲུབ་རྒྱལ་འོད་དཀར་འབུམ་གྱིས་འཁྱུད་པའི་དཔྱིད། །རས་ཆུང་བདུད་རྩིར་འཛག་པའི་བཀའ་དྲིན་གྱིས། །ཀུན་ལ་འཆི་མེད་སྦྱིན་དེར་གསོལ་བ་འདེབས། །ལྷ་རྫས་དུ་ཀུ་ལ་ཡི་རས་ཆེན་ལ། །བསོད་ནམས་རིན་ཆེན་མངོན་པར་བཀོད་མཛད་པ། །བདེ་གཤེགས་ཕག་མོ་གྲུབ་པའི་བཀའ་དྲིན་གྱིས། །ཀུན་ལ་འདོད་དགུར་བསྒྱུར་དེར་གསོལ་བ་འདེབས། །པདྨ་རྡོ་རྗེ་རིན་ཆེན་ཟེའུ་འབྲུའི་རྩེར། །རྒྱ་རས་བྱིན་རླབས་སྦྲང་རྩི་རྒྱས་གྱུར་པ། །ཆོས་རྗེ་ཁུ་དབོན་བུང་བའི་བཀའ་དྲིན་གྱིས། །ཀུན་ལ་བཅུད་ལེན་སྩོལ་དེར་གསོལ་བ་འདེབས། །རྒྱལ་དབང་ཆོས་རྗེ་གྲུབ་པའི་རིན་ཆེན་རྩིས། །ངག་དབང་འཇམ་པའི་རྡོ་རྗེ་གསེར་བསྒྱུར་བ། །པདྨ་དཀར་པོས་སྦྱིན་ཤུགས་བཀའ་དྲིན་གྱིས། །ཀུན་ལ་ཉེར་འཚོར་གྱུར་དེར་གསོལ་བ་འདེབས། །ངག་གི་དབང་ཕྱུག་མཉེས་དེ་འཆི་མེད་པའི། །བདུད་རྩིའི་རྒྱུན་མཆོག་བཟང་པོར་མཚོར་འཁྱིལ་པ། །ངོམས་པར་འཐུང་སྟེ་རིས་མེད་གདུལ་བྱའི་ཚོགས། །ཀུན་ལ་ཅི་དགའ་སྦྱིན་དེར་གསོལ་བ་འདེབས། །དཔག་བསམ་དབང་པོའི་ཐུགས་རྗེའི་མཁའ་དབྱིངས་ལས། །མི་ཕམ་བློ་གྲོས་ཆུ་འཛིན་རབ་འཁྲིགས་ཏེ། །ཀུན་དགའ་ལྷུན་གྲུབ་ཆོས་ཀྱི་ཆར་འབེབས་མཁན། །ཀུན་ལ་བདེ་འབྱོར་སྦྱིན་དེར་གསོལ་བ་འདེབས། །
ཆོས་ཀྱི་དབང་ཕྱུག་ཡོན་ཏན་མཚོ་རྒྱས་ཀློང་། །ཆོས་རྒྱལ་དཔལ་བཟང་ཐུགས་རྗེའི་ནོར་འཛིན་བརྟན། །རྩ་བའི་བླ་མ་ཕྲིན་ལས་ལོ་ཏོག་རྒྱས། །ཀུན་ལ་དགེ་ལེགས་སྦྱིན་དེར་གསོལ་བ་འདེབས། །རྩ་ཡི་མདུད་བཤིག་སྲོག་གི་ལམ་འགགས་ནས། །འཛག་མེད་དགའ་བའི་ཕ་མཐར་ཕྱིན་པ་ཡིས། །འགྲོ་བ་ཀུན་གྱི་མགོན་པོ་ནམ་མཁའི་ཁམས། །ཇི་སྲིད་འཚོ་ཞིང་གཞེས་པར་གྱུར་ཅིག་གུ། །ཅེས་པ་འདི་ནི་ཀུན་དགའ་བསྟན་འཛིན་གྱིས་མཛད་པའོ།། དགེའོ།། །།